钦定古今图书集成/明伦汇编/氏族典/第106卷 > 裴枢
## 钦定古今图书集成/明伦汇编/氏族典/第106卷 > 裴枢

按《唐书裴遵庆传》：“遵庆子向，向子寅，寅子枢，字纪圣，
咸通中第进士。杜审权镇河中，奏署幕府，再迁蓝田
尉。宰相王铎知之，遂直弘文馆。铎罢，枢久不调，从僖
宗入蜀，擢殿中侍御史。中和初，铎为都统，表署郑滑
掌书记。龙纪初，进给事中，改京兆尹，出为歙州刺史，
迁右散骑常侍，为汴州宣谕使。枢素与朱全忠相结”
纳，故全忠听命，修贡献不绝。昭宗悦，迁兵部侍郎。时
崔引亦倚全忠专朝柄，因与枢善。俄以户部侍郎同
中书门下平章事。哀帝嗣位，柳璨方用事，全忠以牙
将张廷范为太常卿，枢持不下。全忠怒，贬泷州司户
参军，遣人杀之白马驿，投尸于河。